MONDANI BÁRMIT LEHET

Rendezzünk ötletvihart! A már meglévő ismeretek/előzetes internetes kutatás alapján szedjünk össze minél több ötletet, hogy iskolás korú gyerekek a gyakorlatban miként járulhatnak hozzá a környezet védelméhez.

Az ötleteket írjuk fel a táblára vagy nagy papírokra úgy, hogy mindenki alaposan átnézhesse.

Tegyünk személyes vállalásokat, az sem baj, ha egészen kicsik! Mindegyiket kössük időkerethez! Pl. Egy hétig újrahasználom ugyanazt a műanyag palackot. Egy hónapon belül ültetek három növényt.

Egy nagy papírra írjuk fel a gyerekek neveit, és a vállalásaikat. Amikor valaki teljesítette, amit vállalt, kipipálhatja a nevét/ rajzolhat magának a neve mellé egy virágot.

Beszélgessünk arról, hogy miért fontos a személyes cselekvés. „Csak ezt az egy szemetet szedem fel” – mondta hétmilliárd ember, és megtisztult a Föld.

Beszélgessünk arról, hogy szerintük egy gyerek meg tudja-e győzni a szüleit, hogy legyen a család környezettudatosabb. Ha ezt tűznék ki célul, hogyan fognának hozzá?